Lucia Bose
Liučija Bozė (it. Lucia Bosè; 1931 m. sausio 28 d. – 2020 m. kovo 23 d.) – italų aktorė, didžiausio pripažinimo sulaukusi neorealizmo laikotarpiu 6-ame praėjusio amžiaus dešimtmetyje. 1947 m. ji laimėjo antrąjį šalyje surengtą grožio konkursą „Mis Italija“. Kine pradėjo filmuotis 1950 m. ir vaidino žymiausių to laikotarpio režisierių Michelangelo Antonioni ir Luis Buñuel filmuose. 1956 m. ji ištekėjo už ispanų matadoro Luis Miguel Dominguin, su kuriuo susilaukė 3 vaikų. Santuokai iširus 1967 m., Liučija grįžo į kiną ir dirbo su Jean Cocteau, Federico Fellini, Liliana Cavani, broliais Taviani ir kitais žinomais Europos režisieriais. Jos sūnus Miguel Bosé yra žinomas ispanų dainininkas bei aktorius. Mirė 2020 m. kovo 23 d. po užsikrėtimo koronavirusu.